CELEX: 52018PC0613
Language: lt
Date: 2018-09-04
Title: Pasiūlymas TARYBOS REGLAMENTAS kuriuo iš dalies keičiamos Reglamento (ES) 2018/120 nuostatos, susijusios paprastųjų vilkešerių žvejybos galimybėmis

EUROPOS KOMISIJA
            Briuselis, 2018 09 04
            COM(2018) 613 final
            2018/0321(NLE)
            Pasiūlymas
            TARYBOS REGLAMENTAS
            kuriuo iš dalies keičiamos Reglamento (ES) 2018/120 nuostatos, susijusios paprastųjų vilkešerių žvejybos galimybėmis
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Tarybos reglamentu (ES) 2018/120 2018 metams nustatytos tam tikrų žuvų išteklių ir žuvų išteklių grupių žvejybos galimybės, taikomos Sąjungos vandenyse žvejojantiems laivams ir kai kuriuose Sąjungai nepriklausančiuose vandenyse žvejojantiems Sąjungos laivams. Šios žvejybos galimybės jų galiojimo laikotarpiu paprastai keliskart iš dalies keičiamos.
            
            
               •Suderinamumas su toje pačioje politikos srityje galiojančiomis nuostatomis
            
            
               Siūlomos priemonės yra parengtos atsižvelgiant į bendros žuvininkystės politikos (BŽP) tikslus bei taisykles ir yra suderinamos su Sąjungos darnaus vystymosi politika.
            
            
               •Suderinamumas su kitomis Sąjungos politikos sritimis
            
            
               Siūlomos priemonės yra suderinamos su kitomis Sąjungos politikos sritimis, visų pirma su aplinkos srities politika.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Teisinis šio pasiūlymo pagrindas yra Sutarties dėl Europos Sąjungos veikimo 43 straipsnio 3 dalis.
            
            
               Sąjungos prisiimti tausaus gyvųjų vandens išteklių naudojimo įsipareigojimai yra susiję su naujojo pagrindinio BŽP reglamento 2 straipsnyje nustatytais įsipareigojimais.
            
            
               •Subsidiarumo principas (neišimtinės kompetencijos atveju)
            
            
               Pasiūlymas priklauso išimtinei Sąjungos kompetencijai, kaip nurodyta Sutarties 3 straipsnio 1 dalies d punkte. Todėl subsidiarumo principas netaikomas.
            
            
               •Proporcingumo principas
            
            
               
                  Pasiūlymas atitinka proporcingumo principą dėl šios priežasties: BŽP yra bendroji politika. Pagal Sutarties 43 straipsnio 3 dalį Taryba privalo priimti žvejybos galimybių nustatymo ir paskirstymo priemones.
               
            
            
               •Priemonės pasirinkimas
            
            
               Siūloma priemonė – reglamentas. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
         
         
            
               •Galiojančių teisės aktų ex post vertinimas / tinkamumo patikrinimas
            
            
               
                  Netaikoma.
               
            
            
               •Konsultacijos su suinteresuotosiomis šalimis
            
            
               
                  Pasiūlyme atsižvelgiama į suinteresuotųjų šalių, patariamųjų tarybų, nacionalinių administracijų, žvejų organizacijų ir nevyriausybinių organizacijų pastabas. 
               
            
            
               •Tiriamųjų duomenų rinkimas ir naudojimas
            
            
               
                  Pasiūlymas grindžiamas Tarptautinės jūrų tyrinėjimo tarybos (ICES) mokslinėmis rekomendacijomis
                     1
                  .
               
            
            
               •Poveikio vertinimas
            
            
               Žvejybos galimybių reglamento taikymo sritis apribota Sutarties 43 straipsnio 3 dalimi.
            
            
               •Reglamentavimo tinkamumas ir supaprastinimas
            
            
               
                  Netaikoma.
               
            
            
               •Pagrindinės teisės
            
            
               
                  Netaikoma.
               
            
            
               4.POVEIKIS BIUDŽETUI
            
            
               
                  Siūlomos priemonės poveikio biudžetui neturės.
               
            
            
               5.KITI ELEMENTAI
            
            
               •Išsamus konkrečių pasiūlymo nuostatų paaiškinimas
            
            
               Siūlomais pakeitimais siekiama iš dalies pakeisti Reglamentą (ES) 2018/120, kaip išdėstyta toliau.
            
            
               Paprastieji vilkešeriai
            
            
               2018 m. liepos 2 d. ICES 2018 metams pateikė peržiūrėtą rekomendaciją dėl paprastųjų vilkešerių ICES 4b–c, 7a ir 7 d–h (centrinėje ir pietinėje Šiaurės jūros dalyse, Airijos jūroje, Lamanšo sąsiauryje, Bristolio sąsiauryje ir Keltų jūroje) kvadratuose. Šioje rekomendacijoje ICES nurodė mažesnį mirtingumą dėl mėgėjų žvejybos ir didesnį išgyvenamumą taikant sužvejotų žuvų paleidimo praktiką, negu įvertinta anksčiau. Todėl tikslinga nustatyti vienos žuvies per dieną ribą, kuri žvejams mėgėjams būtų taikoma 2018 m. spalio – gruodžio mėn.
            
            
               2018/0321 (NLE)
            
         
         
            
               Pasiūlymas
            
            
               TARYBOS REGLAMENTAS
            
            
               kuriuo iš dalies keičiamos Reglamento (ES) 2018/120 nuostatos, susijusios paprastųjų vilkešerių žvejybos galimybėmis
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos reglamentu (ES) 2018/120 2018
                  2
                metams nustatytos tam tikrų žuvų išteklių ir žuvų išteklių grupių žvejybos galimybės, taikomos Sąjungos vandenyse žvejojantiems laivams ir kai kuriuose Sąjungai nepriklausančiuose vandenyse žvejojantiems Sąjungos laivams;
            
            
               (2)Tarptautinė jūrų tyrinėjimo taryba (ICES) 2018 metams pateikė peržiūrėtą rekomendaciją dėl paprastųjų vilkešerių (Dicentrarchus labrax) ICES 4b–c, 7a ir 7 d–h (centrinėje ir pietinėje Šiaurės jūros dalyse, Airijos jūroje, Lamanšo sąsiauryje, Bristolio sąsiauryje ir Keltų jūroje) kvadratuose. Remiantis ta rekomendacija, siekiant užtikrinti didžiausią galimą tausios žvejybos laimikį (MSY) bendras verslinės ir mėgėjų žvejybos metu 2018 m. sužvejotas į jūrą nepaleidžiamas laimikis neturi viršyti 880 tonų. Tikimasi, kad taikant priemones, kuriomis užtikrinimas išteklių atsikūrimas, biomasė 2018 m. padidės. Be to, toje rekomendacijoje ICES nurodė mažesnį mirtingumą dėl mėgėjų žvejybos ir didesnį išgyvenamumą taikant sužvejotų žuvų paleidimo praktiką (mirtingumas dėl žvejybos – 5 proc.), negu įvertinta anksčiau (15 proc.). Todėl tikslinga nustatyti, kad 2018 m. spalio – gruodžio mėn. vykdant mėgėjų žvejybą vienam žvejui leidžiama pasilikti vieną žuvį per dieną;
            
            
               (3)todėl Reglamentas (ES) 2018/120 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2018/120 9 straipsnio 4 dalis pakeičiama taip:
            
            
               „4. Vykdant mėgėjų žvejybą, įskaitant žvejybą nuo kranto, ICES 4b, 4c ir 7a–k kvadratuose:
            
            
               a) 2018 m. sausio 1 d. – rugsėjo 30 d. paprastuosius vilkešerius leidžiama žvejoti tik paleidžiant sužvejotas žuvis. Šiuo laikotarpiu tame rajone sužvejotus paprastuosius vilkešerius draudžiama laikyti laive, perkelti, perkrauti arba iškrauti;
            
            
               b) 2018 m. spalio 1 d. – gruodžio 31 d. vienam žvejui leidžiama pasilikti ne daugiau kaip vieną paprastąjį vilkešerį per dieną.“.
            
            
               2 straipsnis 
            
            
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
         
         
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        
                  http://www.ices.dk/community/advisory-process/Pages/Latest-advice.aspx.
                   
               
               
                  
                     (2)
                  
                        2018 m. sausio 23 d. Tarybos reglamentas (ES) 2018/120, kuriuo 2018 metams nustatomos tam tikrų žuvų išteklių ir žuvų išteklių grupių žvejybos galimybės, taikomos Sąjungos vandenyse žvejojantiems laivams ir kai kuriuose Sąjungai nepriklausančiuose vandenyse žvejojantiems Sąjungos žvejybos laivams (OL L 27, 2018 1 31, p. 1).